Qashqadaryo TV direktori senzuraga yo‘l qo‘ygani aytilmoqda. Mas’ul esa vaziyatni izohlamadi

Qashqadaryo viloyat televideniyesi jurnalisti Inobat Abdullayeva telekanal direktori Jahongir To‘ychiyev senzuraga yo‘l qo‘yganini aytmoqda. Bu haqda “Daryo”ga xabar bergan jurnalistning bildirishicha, uning ko‘rsatuvi asossiz tarzda efirga berilmagan.

 Inobat Abdullayeva syomka jarayonida.
“Aytilgan joyga borib, holatni o‘rgandim. Va jurnalist sifatida axborot oldim. Olgan axborotlarimiz va tasvirlarimiz yiliga minglab dam oluvchilar hordiq chiqarib, davolanishi mumkin bo‘lgan Qashqadaryo sohili sanatoriysining ayanchli ahvolidan darak berardi. Shu bois, dam oluvchilar aytgan muammoli holatlarni ham tasvirga olib, borini boricha o‘rganib qaytdik. Ko‘rsatuvni montaj qilib, efirga tayyor holatga keltirdik va mas’ullarga berdik. Ammo ko‘rsatuv efirga ketmadi. Sababini so‘rasam, bosh muharrir direktor ruxsat bermaganini aytdi. Direktorning o‘zi Jahongir aka bilan gaplashganimda esa, u ‘men sizni tanqidiy ko‘rsatuv uchun emas, maqtash uchun yuborgandim’, dedi. Shundan so‘ng bu haqda Facebook’dagi sahifamda yozdim”, — deydi jurnalist Inobat Abdullayeva.
Jurnalistning aytishicha, u Facebook orqali jamoatchilikka olib chiqqan video montaj jarayonida telefoniga yozib olingan video bo‘lib, ko‘rsatuvning sifatli varianti TVda saqlanmoqda.
“Men jurnalistman. Kimningdir piarchisi emas. Shunday ekan, axborot olishga borganimda, holat qanday bo‘lsa, shu holatda olib chiqaman. Oqni oq, qorani qora deyishga o‘rganganman”, — deydi TV jurnalisti.
Viloyat televideniyesi muxbiri Inobat Abdullayeva Qashqadaryo sohili sanatoriysining achinarli ahvoli va dam oluvchilarning noroziligi tasvirga olingan video TV direktorining tanish-bilishchilik qilayotgani bois, efirga berilmay qolganini qo‘shimcha qilmoqda.
Inobat Abdullayevaga ko‘ra, shuningdek viloyat TVda qarindosh-urug‘chilik, tanish-bilishchilik avjiga chiqqan.
“Viloyat televideniyesida hammaning o‘z guruhi, sodda qilib aytadigan bo‘lsak o‘z ‘mafiya’si bor. Direktorning, bosh muharrirning, direktor o‘rinbosari-yu, bosh hisobchining o‘z odamlari bor. Siz shu guruhlarning birida bo‘lmasangiz, sizga na ‘syomka’ berishadi va na tayinli gonorar”, — deydi jurnalist.
Inobat Abdullayeva viloyat TVda efirga chiqish faqat shartnoma evaziga bo‘lib qolganini, muxbir va operatorlar ‘syomka’ qilib kelgan joydan shartnoma puli olinmasa, ko‘rsatuv efirga berilmasligini aytmoqda.
“Muxbirlarga gonorar yozilishida ham tanish-bilishchilik birinchi o‘rinda turadi. Masalan mening bir soatlik ko‘rsatuvimga 400 ming so‘m gonorar yozilgan paytda, yana bir hamkasbimga u kattalar guruhida bo‘lgani uchunmi 14 daqiqalik ko‘rsatuviga 400 ming so‘m gonorar berilgan edi. Shu bois, gonorarlar hisob-kitobi shaffof bo‘lishini so‘rab, murojaat qildim. Ammo mening murojaatimga faqat o‘zingning gonorarlaringni ko‘rsatamiz, qolganlarniki sir deya ochiqlashmadi. Xullas, bu borada ham katta o‘yin, jinoyat bor. Va buni, albatta, tekshirish kerak”, — deydi TV muxbiri.
Inobat Abdullayeva viloyat televideniyesiga chiqayotgan aksariyat ko‘rsatuvlar shartnoma evaziga chiqayotganini, puli to‘lanmagan lavhalar efirga berilmasligini aytmoqda.
“Dardimiz faqat shartnoma qilish va pul topish bo‘lib qolgan. Qayerdandir axborot qilib kelsangiz, puli berilmagan bo‘lsa, lavha efirga ketmaydi. Men esa bunga o‘rganmaganman. Lavha tayyorlab kelgan joyimdan shartnoma qilaylik, pul bering deb so‘rolmayman. Shu sabab lavhalarim qolib ketaveradi. Tanqidiy chiqishlarimiz ham, kimningdir tanishi, akasi yoki ukasi yo qalin do‘sti bo‘lgani bois, efirga chiqmay qolib ketaveradi”, — deydi Inobat Abdullayeva.
Inobat Abdullayeva TVdan nohaq bo‘shatilgan jurnalist Zamira Bobonazarova keyinchalik sud orqali o‘z haq-huquqlarini tiklaganini, shundan so‘ng jurnalistni nohaq ishdan bo‘shatgan TV direktori Jahongir To‘ychiyev majburiy tartibda ish qoldirilgani va maoshi uchun jurnalistga 21 million so‘m ish haqini qoplab berganini, shuning evaziga TV xodimlari o‘sha paytda o‘z vaqtida gonorarlarini ham ololmaganini bildirmoqda.
“Xato qilib, o‘zining xatosi sabab viloyat TVga 21 million so‘m zarar keltirgan direktor nega hamon ishda? Uning bu qilmishlarini tartibga soladigan mas’ul yo‘qmi?”, — deydi jurnalist.
“Daryo” muxbiri bilan telefon orqali muloqot qilgan viloyat TV direktori Jahongir To‘ychiyev qo‘ng‘iroq qilingan paytda vaqti ziqligini aytib, keyinroq o‘zi qo‘ng‘iroq qilishini, vaziyatni izohlashini ma’lum qildi. Ammo kutilgan vaqtda u aloqaga chiqmadi. “Daryo” muxbirining takroriy so‘rovlari ham javobsiz qoldirildi.
 Jurnalist va blogerlar bundan buyon ham qonun va Prezident himoyasida bo‘ladi — Shavkat Mirziyoyev